Γνωμοδότηση της Οικονομικής και Κοινωνικής Επιτροπής σχετικά με:

- την "Πρόταση απόφασης του Ευρωπαϊκού Κοινοβουλίου και του Συμβουλίου περί τροποποιήσεως της απόφασης αριθ. 1719/1999/ΕΚ σχετικά με ένα σύνολο προσανατολισμών, συμπεριλαμβανομένου του προσδιορισμού σχεδίων κοινού ενδιαφέροντος, για τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA)", και

- την "Πρόταση απόφασης του Ευρωπαϊκού Κοινοβουλίου και του Συμβουλίου περί τροποποιήσεως της απόφασης αριθ. 1720/1999/ΕΚ για τη θέσπιση μιας σειράς δράσεων και μέτρων με σκοπό την εξασφάλιση της διαλειτουργικότητας των διευρωπαϊκών δικτύων ηλεκτρονικής ανταλλαγής δεδομένων μεταξύ διοικήσεων (IDA) και της πρόσβασης σ' αυτά"

(2002/C 80/05)

Στις 12 Νοεμβρίου 2001, και σύμφωνα με το άρθρο 156 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε, να ζητήσει τη γνωμοδότηση της Οικονομικής και Κοινωνικής Επιτροπής σχετικά με τις ανωτέρω προτάσεις.

Το τμήμα "Μεταφορές, ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 18 Δεκεμβρίου 2001 με βάση την εισηγητική έκθεση του κ. Bernabei.

Κατά την 387η σύνοδο ολομέλειας της 16ης και 17ης Ιανουαρίου 2002 (συνεδρίαση της 16ης Ιανουαρίου), η Οικονομική και Κοινωνική Επιτροπή υιοθέτησε την παρούσα γνωμοδότηση ομόφωνα.

1. Το πρόγραμμα ΙDA II: αξιολόγηση και προτεινόμενες τροποποιήσεις

1.1. Το πρόγραμμα ΙDA II σχεδιάστηκε κατά τα έτη 1993-1995 αλλά αντιμετώπισε παρατεταμένες περιόδους δυσκολιών λόγω της απουσίας νομικής βάσης. Πράγματι η απόφαση του Δικαστηρίου της 28ης Μαΐου 1998 ακύρωσε την απόφαση 95/468/ΕΚ επί της οποίας στηρίχθηκε η πρόταση της Επιτροπής του 1993, και για την οποία είχε καταρτίσει γνωμοδότηση η ΟΚΕ(1).

1.2. Τη νέα νομική βάση του προγράμματος ΙDA αποτελεί τώρα το άρθρο 156 της Συνθήκης ΕΚ για τα διακρατικά ευρωπαϊκά δίκτυα, όπως τροποποιήθηκε από τη Συνθήκη του Μάαστριχτ: οι δύο αποφάσεις που αφορούν το πρόγραμμα, 1719/199/ΕΚ και 1720/1999/ΕΚ, υιοθετήθηκαν ωστόσο μόλις στις 12 Ιουλίου 1999 και τέθηκαν σε ισχύ στις 3 Αυγούστου 1999, μετά τη δημοσίευσή τους στην επίσημη εφημερίδα.

1.3. Οι δράσεις που ξεκίνησαν με το πρόγραμμα ΙDA ΙΙ μπορούν συνεπώς να εξεταστούν μόνο στο αρχικό στάδιο, έστω και εάν ορισμένες εφαρμόστηκαν εν μέρει τα προηγούμενα χρόνια. Η προηγούμενη έλλειψη κατάλληλης νομικής βάσης προκάλεσε πράγματι αβεβαιότητες από οικονομική πλευρά και από πλευράς διαχείρισης και προγραμματισμού που συνέβαλαν στην επιβράδυνση της ανάπτυξης και στη μειωμένη αξιοποίηση των μεγάλων δυνατοτήτων.

1.4. Όσον αφορά την έκθεση αξιολόγησης, η ΟΚΕ υπογραμμίζει την ανάγκη εξασφάλισης μεγαλύτερης σταθερότητας, βεβαιότητας και συνέχειας δράσης στο πρόγραμμα ΙDA: ως προς αυτό θεωρεί θετικές τις προτάσεις της Επιτροπής στο βαθμό που αποσκοπούν στο να καθορίσουν ένα πολυετές και σίγουρο πλαίσιο προγραμματισμού καθώς και στον εκ νέου προσανατολισμό του ίδιου του προγράμματος σε σταθερές βάσεις που να συνδέονται στενά με την πρωτοβουλία e-Europe αλλά και σε συνδυασμό με τις δράσεις του προγράμματος πλαισίου για την έρευνα και την ανάπτυξη, τις πρωτοβουλίες ΤΕΝ - Telecom καθώς και με τα λοιπά τομεακά δίκτυα (ΛΤΔ) που δεν αφορούν άμεσα τα σχέδια ΙDA.

1.5. Ο κύριος στόχος του σημερινού προγράμματος ΙDA είναι "η προώθηση της ανταλλαγής πληροφοριών μεταξύ των διοικήσεων μέσω της τηλεματικής προκειμένου να υποστηριχθεί η λειτουργία της εσωτερικής αγοράς και η εφαρμογή πολλών κοινοτικών αποφάσεων" με:

- σχέδια κοινού ενδιαφέροντος, μέσω της δημιουργίας διαλειτουργικών διευρωπαϊκών τηλεματικών δικτύων μεταξύ των εθνικών/περιφερειακών και κοινοτικών διοικήσεων για την ασφαλή, αποτελεσματική και αποδοτική ανταλλαγή δεδομένων προς όφελος του τελικού χρήστη και για την υποστήριξη των πολιτικών και των δραστηριοτήτων της Οικονομικής και Νομισματικής Ένωσης και της Κοινότητας, καθώς και του κοινοτικού διοργανικού συστήματος λήψεως αποφάσεων·

- οριζόντιες δράσεις και μέτρα για να εξασφαλιστεί: η ενδοτομεακή και διατομεακή διαλειτουργικότητα· η σύγκλιση προς κοινές διεπαφές· η προώθηση της άμεσης πρόσβασης των πολιτών και των κοινωνικοοικονομικών φορέων, κάθε φορά που το επιθυμούν, σε πληροφορίες διοικητικής φύσεως για τη μείωση των διοικητικών δαπανών τόσο σε εθνικό όσο και σε κοινοτικό επίπεδο· η διάδοση των βέλτιστων πρακτικών και των καινοτόμων λύσεων.

1.6. Στη γνωμοδότησή της, της 29ης Απριλίου 1998(2) σχετικά με τις αποφάσεις 1719/199/ΕΚ και 1720/1999/ΕΚ, η ΟΚΕ συμφωνούσε με τη γενική προσέγγιση του προγράμματος ΙDA II, και υπογράμμιζε ιδιαίτερα την ανάγκη συνοχής, συντονισμού και συνεργασίας, εχεμύθειας και προστασίας των προσωπικών δεδομένων και εκπαίδευσης για τη διαχείριση των δικτύων στις διάφορες πτυχές τους.

1.7. Σύμφωνα με την έκθεση αξιολόγησης ο χωρισμός των κοινοτικών διατάξεων σε δύο ξεχωριστές αποφάσεις κάθε άλλο παρά διευκολύνει τη σφαιρική θεώρηση του προγράμματος.

1.8. Εξάλλου, στην προαναφερθείσα έκθεση οι εμπειρογνώμονες καθιστούν σαφή την απαίτηση ενός σταθερού και προβλέψιμου οικονομικού, προγραμματικού και διαχειριστικού πλαισίου, ενός ενιαίου καταλόγου των υπηρεσιών ΙDA, ενός απλοποιημένου οδηγού για τους χρήστες, μιας σημαντικής μείωσης των διαστάσεων και της πολυπλοκότητας των διαδικασιών και των εγγράφων, των περιοδικών εκθέσεων για τα αποτελέσματα που έχουν επιτευχθεί ακόμη και με βάση προηγούμενες χρηματοδοτήσεις, του προσδιορισμού ποσοτικών και μετρήσιμων στόχων, των συνεργιών με τις μόνιμες δραστηριότητες έρευνας της Κοινότητας, με τα δίκτυα ΤΕΝ-Telecom, με τις πρωτοβουλίες e-Europe και με τα λοιπά τομεακά δίκτυα (ΛΤΔ) εκτός ΙDA, καθώς και της διάδοσης των αποτελεσμάτων και των στατιστικών στοιχείων σχετικά με την ικανοποίηση των χρηστών.

1.9. Οι τροποποιήσεις των αποφάσεων 1719/1999/ΕΚ και 1720/1999/ΕΚ που αναφέρονται στην πρόταση της Επιτροπής, φαίνεται, κατά τη γνώμη της ΟΚΕ, ότι αντιβαίνουν τουλάχιστον εν μέρει στις απαιτήσεις και στα ερωτηματικά αφού προτείνονται τρεις τύποι τροποποιήσεων:

- νομικές και πολιτικές υποχρεώσεις για: την προσαρμογή της διαδικασίας της επιτροπής τηλεματικής μεταξύ διοικήσεων (TAC) στην απόφαση του Συμβουλίου 468/1999/ΕΚ της 28ης Ιουνίου 1999· την επέκταση του ΙDA II στη Μάλτα και στην Τουρκία· την παροχή των γενικών υπηρεσιών του ΙDA στις υποψήφιες και στις τρίτες χώρες, αλλά με δικά τους έξοδα και υπό τον όρο ότι τούτο είναι απαραίτητο για την εφαρμογή μιας κοινοτικής πολιτικής·

- πρακτικά μέτρα για: τη δημοσιονομική αναφορά όσον αφορά την εφαρμογή των κοινοτικών δράσεων που προβλέπονται για την περίοδο 2002-2004, δηλαδή 39,8 εκατομ. ευρώ για το τμήμα προσανατολισμών και 34,2 εκατομ. ευρώ για τη διαλειτουργικότητα·τη βελτίωση της διάδοσης των βέλτιστων πρακτικών·

- προσαρμογές: για να ληφθούν υπόψη οι νέες κοινοτικές πρωτοβουλίες, που συνδέονται κυρίως με τους στόχους της πρωτοβουλίας e-Europe και με το κεφαλαίο του σχεδίου δράσης "διοίκηση σε απευθείας σύνδεση"· για να εισαχθούν νέα πεδία δράσης για την ανάπτυξη των δικτύων τηλεματικής σε τομείς όπως η δικαιοσύνη, η εκπαίδευση και η μετανάστευση.

1.10. Η ΟΚΕ θεωρεί θετικά τα αποτελέσματα του προγράμματος ΙDA, όπως αναφέρονται στην έκθεση αξιολόγησης, για την υποστήριξη των δικτύων, ιδιαίτερα όσον αφορά τις δημόσιες συμβάσεις (SIMAP), την υγεία και το περιβάλλον (EIONET, EUPHIN και ΕUDRA), τις στατιστικές επιχειρήσεων (SERT), την κοινωνική ασφάλιση (TESS) όπου τα οφέλη για τους τελικούς χρήστες είναι εμφανέστερα όπως τα οριζόντια σχέδια "διευρωπαϊκές υπηρεσίες τηλεματικής μεταξύ διοικήσεων (trans-european services for telematics between administrations - TESTA)" προς όφελος της διαλειτουργικότητας και της σύγκλισης των δικτύων προς μία κοινή διασύνδεση, το "κέντρο επικοινωνίας και πληροφόρησης (communication and information resource centre) - CIRCA" που αναπτύσσει κοινά μέσα που χρησιμοποιούν πάνω από 25 υπηρεσίες της Επιτροπής και άλλα ευρωπαϊκά όργανα καθώς και εκατοντάδες όμιλοι συμφερόντων, τα "Πρότυπα νομικά σχέδια και ασφάλειας (Security and Legal Pilot Projects) - SECLEC" που παρέχουν κοινές λύσεις στην πολιτική ασφάλειας για τα διάφορα τομεακά δίκτυα, η "Υπηρεσία διανομής στατιστικών πληροφοριών (Distributed Statistical Information Service) - DSIS" για την ανάπτυξη ασφαλούς, τυποποιημένου και διαλειτουργικού συστήματος ηλεκτρονικής συλλογής στατιστικών στοιχείων.

2. Γενικές παρατηρήσεις

2.1. Η ΟΚΕ εγκρίνει κατ' αρχήν τις τροποποιήσεις που προτείνει η Επιτροπή έστω και εάν θεωρεί ότι θα μπορούσαν να αναφέρονται περισσότερο και με μεγαλύτερη σαφήνεια στους τελικούς παραλήπτες του προγράμματος που είναι οι πολίτες, οι επιχειρήσεις και οι οικονομικοί και κοινωνικοί φορείς της Κοινότητας, ακόμη και ενόψει της διεύρυνσής της.

2.2. Όσον αφορά το προγραμματικό πλαίσιο του προγράμματος, η ΟΚΕ υπογραμμίζει ότι τούτο θα ήταν πιο σταθερό και πιο προβλέψιμο εάν συνέπιπτε με τις δημοσιονομικές προβλέψεις της Κοινότητας για τα έτη 2000-2006, εξασφαλίζοντας έτσι την πρόβλεψη και τη σταθερότητα των επενδύσεων ακόμη και στις διαδοχικές φάσεις του προγράμματος: η διαφορά φάσεως κινδυνεύει να δυσκολέψει τις μελλοντικές τετραετείς προβλέψεις μετά το 2004.

2.3. Αν και είναι κατανοητοί οι λόγοι διαδικασίας και διαχείρισης που οδήγησαν στον δυαδικό χαρακτήρα των κοινοτικών διατάξεων για το ίδιο πρόγραμμα, κατά την άποψη της ΟΚΕ είναι απαραίτητο να διασφαλιστεί ένα ενιαίο πλαίσιο και, κατά συνέπεια, συνιστά την ανάληψη πρωτοβουλιών που να συμβάλουν στην καλύτερη κατανόηση και στη μεγαλύτερη συνοχή της δράσης.

2.4. Η σύνδεση των υποψήφιων προς ένταξη χωρών στο πρόγραμμα πρέπει να είναι περισσότερο οργανική και λιγότερο ρυθμιστική, όπως γίνεται εξάλλου και για τα άλλα κοινοτικά προγράμματα, όπως το πρόγραμμα πλαίσιο έρευνας και τεχνολογικής ανάπτυξης που περιέχει στοιχεία δράσης που συνεργούν με το πρόγραμμα ΙDA, τόσο από πλευράς ανάπτυξης των δικτύων αριστείας του ευρωπαϊκού χώρου έρευνας, όσο και από πλευράς ολοκληρωμένης έρευνας κυρίως για την κοινωνία των πληροφοριών.

2.5. Οι προσαρμογές που απαιτούνται για την σύνδεση με την πρωτοβουλία e-Europe και το σχέδιο δράσης της, θα πρέπει να συμπληρωθούν με διατάξεις που να επιτρέπουν συνέργιες και συγχρονισμό των δράσεων με τις άλλες παρεμβάσεις και τα άλλα κοινοτικά προγράμματα, όπως το πρόγραμμα δράσης έρευνας και ανάπτυξης, το δίκτυο GEANT για την παροχή υπηρεσιών με ευρυζωνικά δίκτυα, το TEN-telecom, το RISI και το ΙSIRIS σε περιφερειακό επίπεδο, τα δίκτυα για τις επιχειρήσεις και την καινοτομία και γενικότερα τα δίκτυα τηλεματικής εκτός ΙDA που υπάρχουν σε κοινοτικό επίπεδο, καθώς και τα προγράμματα συνεργασίας και τεχνικής βοήθειας που μπορούν να διευκολύνουν το πρόγραμμα ΙDA.

2.6. Οι διαδικασίες πρόσβασης στο ΙDA θα πρέπει να είναι σαφέστερες, διαφανείς και απλούστερες. Ακόμη και ο "οδηγός για τον χρήστη" θα πρέπει να ολοκληρωθεί με "ερωτήσεις και απαντήσεις (FAQ)" όπως για το πώς θα πρέπει εκ των προτέρων να δηλώνονται και να διευκρινίζονται τα κριτήρια επιλογής, αξιολόγησης και εποπτείας των αποτελεσμάτων προκειμένου να διευκολυνθεί η διάδοσή τους και η αξιοποίηση μέσω διασταύρωσης των βέλτιστων πρακτικών.

2.7. Προκειμένου να εξασφαλιστεί μεγαλύτερη διαφάνεια των δράσεων που έχουν αναληφθεί, οι τελικοί χρήστες θα πρέπει να συνδέονται με πιο ενεργό και στενό τρόπο στο πρόγραμμα ΙDA και στα επιμέρους σχέδια, είτε μέσω κατάλληλων διαπραγματεύσεων, είτε με τη θέσπιση του διαλόγου, της ενημέρωσης, της αξιολόγησης και της αξιοποίησης των σχεδίων και των αποτελεσμάτων τους.

2.7.1. Ο διάλογος θα μπορούσε να είναι εικονικού τύπου, εφικτός με τα κατάλληλα μέσα της τηλεματικής, όπως τα μέσα που έχουν αναπτυχθεί για τα οριζόντια σχέδια.

2.7.2. Προκειμένου να επιτευχθεί η αποτελεσματική και πραγματική συμμετοχή στις εργασίες, όσων λαμβάνουν μέρος στο διάλογο, πρέπει να προσδιοριστούν οι κατάλληλες παράμετροι που θα καταστήσουν δυνατή την αξιολόγηση της λειτουργικότητας των λύσεων που έχουν αναπτυχθεί για την παρακολούθηση, στο χρόνο, της εξέλιξης (π.χ. αριθμός των ενεργών οργανώσεων των χρηστών, αριθμός συναλλαγών ανά μήνα, αριθμός κακών υπηρεσιών ανά μήνα, οικονομική αξία των συναλλαγών, κ.λπ.).

2.8. Η ΟΚΕ επισημαίνει επίσης ότι η ανάπτυξη κοινών μέσων και υπηρεσιών στο πλαίσιο του ΙDA πρέπει να αποτελέσει το αντικείμενο ενημερωμένου καταλόγου και ενιαίας απογραφής των οριζόντιων σχεδίων και των αποτελεσμάτων τους, και να δώσει σαφήνεια και συνέχεια στη δράση για τη διάδοση των βέλτιστων πρακτικών όπως προβλέπεται στις τροποποιημένες προτάσεις της Επιτροπής.

2.8.1. Εν προκειμένω, η ΟΚΕ επισημαίνει τη σημασία πρόβλεψης θέσεων στον προϋπολογισμό για την προώθηση των μέσων και των υπηρεσιών ΙDA, όχι μόνο στις διοικήσεις και στις ενδιαφερόμενες αρχές, αλλά και στους οικονομικούς και κοινωνικούς φορείς και γενικότερα στο ευρύ κοινό.

2.9. Τα πεδία παρέμβασης πρέπει να διευρυνθούν, εκτός από τον τομέα της δικαιοσύνης, της εκπαίδευσης, της δια βίου μάθησης και της μετανάστευσης που προτείνει η Επιτροπή και στους τομείς της ασφάλειας και της ιδιωτικής ζωής, της έρευνας και της κινητικότητας των ερευνητών, της περιφερειακής ανάπτυξης και της θεσμικής μεταρρύθμισης.

2.9.1. Κατά την άποψη της ΟΚΕ, είναι σημαντικό να αναπτυχθούν σχέδια κοινού ενδιαφέροντος σε τομείς όπως η προστασία του καταναλωτή, η διεύρυνση και η οικονομική και κοινωνική συνοχή, ο βιομηχανικός τομέας, οι μεταφορές, η εκπαίδευση, η επιστημονική έρευνα και η τεχνολογική καινοτομία, οι αλληλεπιδράσεις και η διαλειτουργικότητα μεταξύ των διαφόρων βαθμίδων διακυβέρνησης σε σχέση με τη διαδικασία θεσμικής μεταρρύθμισης.

2.9.2. Εν προκειμένω, η ΟΚΕ επιθυμεί οι προτεινόμενες τροποποιήσεις να αποτελούν ένα πρώτο θετικό βήμα προς ένα πρόγραμμα ΙDA που να ανταποκρίνεται περισσότερο στις απαιτήσεις των τελικών χρηστών που είναι οι πολίτες συμπεριλαμβανομένων των ατόμων με ειδικές ανάγκες και των ηλικιωμένων και οι οικονομικοί και κοινωνικοί φορείς και αποτελούν τους πραγματικούς αποδέκτες των σχετικών κοινοτικών δράσεων και που θα έπρεπε να συμμετέχουν περισσότερο, τόσο στον προσδιορισμό των οριζόντιων και τομεακών σχεδίων όσο και στην αξιολόγησή τους όσον αφορά την ικανοποίηση του καταναλωτή και σε σχέση με τις κατευθυντήριες γραμμές της πρωτοβουλίας για την προσβασιμότητα στον Παγκόσμιο Ιστό (WAI).

2.9.3. Όσον αφορά τα προβλήματα ασφάλειας και προστασίας των δεδομένων πρέπει να προσδιοριστούν λύσεις κατάλληλες για τους διάφορους παραλήπτες (διοικήσεις και θεσμικά όργανα, επιχειρήσεις και πολίτες). Εν προκειμένω, η ΟΚΕ παραπέμπει στη γνωμοδότηση που υιοθετήθηκε κατά την σύνοδο ολομέλειας της 28ης και 29ης Νοεμβρίου 2001 σχετικά με την "Ανακοίνωση της Επιτροπής προς Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών - ασφάλεια δικτύων και πληροφοριών: πρόταση ευρωπαϊκής πολιτικής"(3).

2.10. Η ΟΚΕ, ως εκπρόσωπος των οικονομικών και κοινωνικών φορέων της οργανωμένης κοινωνίας των πολιτών, πρέπει να συμμετέχει πλήρως στην εξέλιξη των σχεδίων ΙDA ακόμη και με γνωμοδοτήσεις για τις διετείς εκθέσεις προς το Συμβούλιο και το Ευρωπαϊκό Κοινοβούλιο.

3. Ειδικές παρατηρήσεις

3.1. Η πορεία ανάπτυξης των τεχνολογιών των τηλεπικοινωνιών καθιστά σήμερα ευρέως δυνατή την υιοθέτηση τεχνικών του τύπου "εικονικά δίκτυα" για τη δημιουργία υποδομών ικανών να ανταποκριθούν στις απαιτήσεις των διαφόρων σχεδίων του ΙDA ΙΙ. Δεν κρίνεται συνεπώς αναγκαίο να προβλεφθεί η πραγματοποίηση δικτύων ειδικού σκοπού με μισθωμένα κυκλώματα παραδοσιακού τύπου, αλλά είναι δυνατή η χρήση των πολυάριθμων υφιστάμενων υποδομών με την προσφυγή σε κυκλώματα ειδικού σκοπού μόνο σε καταστάσεις όπου ζητούνται ειδικές αξίες στο χρόνο μεταβίβασης και απάντησης.

3.1.1. Η θέση αυτή που εξασφαλίζει, σε σχέση με τα φυσικά δίκτυα ειδικού σκοπού, μεγαλύτερη διαθεσιμότητα της υπηρεσίας, μεγαλύτερη προστασία από βλάβες (αξιοπιστία), καλύτερη άμυνα έναντι παράνομων διεισδύσεων (ασφάλεια) και, ταυτόχρονα, συνολικό κόστος σαφώς χαμηλότερο, επιτρέπει την διεύρυνση των στόχων ανάλογα με τους διαθέσιμους οικονομικούς πόρους.

3.2. Προτάσεις τροπολογιών της απόφασης 1719/1999/ΕΚ:

- στα σημεία 3 και 4 του άρθρου 10 προτείνεται η αντικατάσταση της φράσης "με δικά τους έξοδα" από τη φράση "δωρεάν, χωρίς έξοδα για το πρόγραμμα ΙDA".

Αιτιολογία: στο αρχικό κείμενο θα μπορούσε να εννοηθεί ότι οι αναφερόμενες χώρες οφείλουν να συμμετέχουν στην κατανομή των δαπανών· η τροπολογία καθιστά σαφές ότι οι δαπάνες που τις επιβαρύνουν είναι αυτές που αφορούν τις δραστηριότητες της αρμοδιότητάς τους.

- στο σημείο 10 του τμήματος β του παραρτήματος, προτείνεται μετά τη λέξη "εκπαίδευσης" να προστεθούν οι λέξεις "δια βίου μάθησης και αναπηρίας".

Αιτιολογία: τα δίκτυα τηλεματικής αποτελούν εξαίρετο μέσο όχι μόνο για την εκπαίδευση, αλλά και για τη δια βίου μάθηση και την προσβασιμότητα των ατόμων με ειδικές ανάγκες και των ηλικιωμένων.

3.3. Προτάσεις τροπολογιών της απόφασης 1720/1999/ΕΚ:

- στο άρθρο 10 παράγραφος 3 προτείνεται να προστεθεί η ακόλουθη φράση "και θα υποστηρίζει τις πρωτοβουλίες των επιμέρους διοικήσεων, που έχουν κριθεί ιδιαίτερα αποτελεσματικές ή/και καινοτόμες, για να γίνουν καλύτερα γνωστά τα όσα έχουν υλοποιήσει στο πλαίσιο του προγράμματος ΙDA ΙΙ".

Αιτιολογία: υποστήριξη της διάδοσης των βέλτιστων πρακτικών με την ενεργοποίηση εικονικού ανταγωνισμού μεταξύ των διοικήσεων.

- στα σημεία 3 και 4 του άρθρου 14 προτείνεται η αντικατάσταση της φράσης "με δικά τους έξοδα" από τη φράση "δωρεάν, χωρίς έξοδα για το πρόγραμμα ΙDA".

Αιτιολογία: στο αρχικό κείμενο θα μπορούσε να εννοηθεί ότι οι αναφερόμενες χώρες οφείλουν να συμμετέχουν στην κατανομή των δαπανών· η τροπολογία καθιστά σαφές ότι οι δαπάνες που τις επιβαρύνουν είναι αυτές που αφορούν τις δραστηριότητες της αρμοδιότητάς τους.

4. Συμπεράσματα

4.1. Η ΟΚΕ υπογραμμίζει τη σημασία της ενίσχυσης του προγράμματος ΙDA προς όφελος όχι μόνο των εθνικών διοικήσεων και των θεσμικών οργάνων, αλλά και των πολιτών, των επιχειρήσεων και, γενικά, της οργανωμένης κοινωνίας των πολιτών, προκειμένου να εξασφαλιστεί μεγαλύτερη οικονομική και κοινωνική συνοχή της ΕΕ και να επιτευχθεί η αναβάθμιση της ανταγωνιστικότητας του συστήματος Ευρώπη, σύμφωνα με τα συμπεράσματα των συνόδων κορυφής της Λισσαβώνας και της Στοκχόλμης.

4.2. Η ΟΚΕ υπογραμμίζει κυρίως τη σημασία που έχει η παρουσία μιας αποτελεσματικής αρχής πιστοποίησης σε ευρωπαϊκό επίπεδο, προκειμένου να εξασφαλιστούν κατάλληλα επίπεδα ασφάλειας όσον αφορά την πρόσβαση ή/και την ανταλλαγή πληροφοριών.

4.3. Ακόμη και σε σχέση με την αρχή της διαφάνειας με την οποία πρέπει να ευθυγραμμιστεί το θεσμικό σύστημα τόσο σε ευρωπαϊκό επίπεδο όσο και σε επίπεδο κρατών μελών, η ΟΚΕ επαναλαμβάνει τη σημασία διασφάλισης της μέγιστης προβολής, πρόσβασης και διαλειτουργικότητας των δικτύων, που προωθούνται μέσω του προγράμματος ΙDA, για τους τελικούς χρήστες τους.

4.4. Για να επιτευχθεί η αποτελεσματική χρήση των δικτύων ΙDA, η ΟΚΕ θεωρεί απαραίτητη την προώθηση πρωτοβουλιών σε διάφορα επίπεδα ώστε να διασφαλιστεί η δια βίου μάθηση των χρηστών και να επιτραπεί η χρήση των υποδομών των δικτύων ακόμη και για δράσεις δια βίου μάθησης.

4.5. Τέλος, κατά την γνώμη της ΟΚΕ, κρίνεται απαραίτητο, λόγω του ευαίσθητου χαρακτήρα των υπό επεξεργασία στοιχείων, να διασφαλιστεί η ασφάλεια των δικτύων με την εφαρμογή κατάλληλων προστατευτικών μέσων τόσο σε κεντρικό επίπεδο όσο και σε επίπεδο κρατών μελών και ενόψει της προσχώρησης των υποψήφιων χωρών.

Βρυξέλλες, 16 Ιανουαρίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) ΕΕ C 249 της 13.9.1993.

(2) ΕΕ C 214 της 10.7.1998, σ. 33.

(3) COM(2001) 298 τελικό - EE C 48 της 21.2.2002.